               IL-KUMMISSJONI EWROPEA
            Brussell, 11.10.2019
            COM(2019) 457 final
            2019/0217(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni li tistabbilixxi l-kwistjonijiet amministrattivi u organizzazzjonali rigward il-funzjonament tat-Tribunal tal-Appell

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ppjanata ta’ deċiżjoni li tistabbilixxi l-kwistjonijiet amministrattivi u organizzattivi rigward il-funzjonament tat-Tribunal tal-Appell.

               2.Kuntest tal-proposta

               2.1.Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, min-naħa l-oħra.

               Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”) għandu l-għan li jilliberalizza u li jiffaċilita l-kummerċ u l-investiment, kif ukoll li jippromwovi relazzjoni ekonomika aktar mill-qrib bejn l-Unjoni Ewropea u l-Kanada (“il-Partijiet”). Il-Ftehim ġie ffirmat fit-30 ta' Ottubru 2016, u beda jiġi applikat b'mod proviżorju mill-21 ta’ Settembru 2017.

               2.2.Il-Kumitat Konġunt CETA

               Il-Kumitat Konġunt CETA huwa stabbilit skont l-Artikolu 26.1 tal-Ftehim, li jipprevedi li l-Kumitat Konġunt CETA jinkludi rappreżentanti tal-Unjoni Ewropea u rappreżentanti tal-Kanada u huwa kopresedut mill-Ministru għall-Kummerċ Internazzjonali tal-Kanada u l-Membru tal-Kummissjoni Ewropea responsabbli għall-Kummerċ, jew mid-delegati rispettivi tagħhom. Il-Kumitat Konġunt CETA jiltaqa’ darba fis-sena, jew fuq talba ta’ Parti, u jiftiehem dwar l-iskeda tal-laqgħat u l-aġenda. Il-Kumitat Konġunt CETA huwa responsabbli għall-kwistjonijiet kollha dwar il-kummerċ u l-investiment bejn il-Partijiet u l-implimentazzjoni u l-applikazzjoni ta’ dan il-Ftehim. Parti tista' tirreferi lill-Kumitat Konġunt CETA kwalunkwe kwistjoni relatata mal-implimentazzjoni u l-interpretazzjoni ta’ dan il-Ftehim, jew kwalunkwe kwistjoni oħra dwar il-kummerċ u l-investiment bejn il-Partijiet.

               F'konformità mal-Artikolu 26.3 tal-Ftehim, il-Kumitat Konġunt CETA għandu s-setgħa li jieħu deċiżjonijiet, b’kunsens reċiproku, rigward kull kwistjoni meta l-Ftehim jipprevedi dan. Id-deċiżjonijiet li jieħu l-Kumitat Konġunt CETA huma vinkolanti fuq il-Partijiet, bil-kundizzjoni li jitlestew ir-rekwiżiti u l-proċeduri interni meħtieġa, u l-Partijiet ikollhom jimplimentawhom.

               F’konformità mal-Artikolu 26.2.4 tal-Ftehim, il-kumitati speċjalizzati, inkluż il-Kumitat għas-Servizzi u l-Investiment, jistgħu jipproponu abbozzi ta' deċiżjonijiet għall-adozzjoni mill-Kumitat Konġunt CETA.

               F’konformità mar-Regola 10.2 tar-Regoli ta’ Proċedura tal-Kumitat Konġunt CETA u tal-Kumitati Speċjalizzati
                  1
               , fil-perjodu bejn il-laqgħat, il-Kumitat Konġunt CETA jista’ jadotta deċiżjonijiet jew rakkomandazzjonijiet permezz tal-proċedura bil-miktub jekk il-Partijiet tal-Ftehim jiddeċiedu b’kunsens reċiproku. Għal dak il-għan, it-test tal-proposta jitqassam bil-miktub f'korrispondenza mill-President lill-membri tal-Kumitat Konġunt CETA skont ir-Regola 7, b'limitu ta' żmien li fih il-membri għandhom jgħarrfu b'kull riżerva jew emenda li jixtiequ jagħmlu. Proposti adottati jkunu kkomunikati skont ir-Regola 7 ladarba l-limitu taż-żmien ikun għadda u rrekordjati fil-minuti tal-laqgħa li jmiss.

               2.3.L-att previst tal-Kumitat Konġunt CETA

               Il-Kumitat Konġunt CETA għandu jadotta deċiżjoni li tistabbilixxi l-kwistjonijiet amministrattivi u organizzattivi rigward il-funzjonament tat-Tribunal tal-Appell skont l-Artikolu 8.28.7 tal-Ftehim (“l-att previst”).

               Għaldaqstant, l-għan tal-att previst huwa li jimplimenta l-Artikolu 8.28.7 tal-Ftehim.

               L-att previst se jkun vinkolanti fuq il-Partijiet. L-Artikolu 26.3.2 tal-Ftehim jipprevedi li: “Id-deċiżjonijiet li jieħu l-Kumitat Konġunt CETA għandhom ikunu vinkolanti fuq il-Partijiet, bil-kundizzjoni li jitlestew ir-rekwiżiti u l-proċeduri interni meħtieġa, u l-Partijiet għandhom jimplimentawhom.”

               3.Il-pożizzjoni li għandha tittieħed f’isem l-Unjoni

               Kif previst fil-paragrafu 6 (f) tal-Istrument Interpretattiv Konġunt tal-Ftehim, l-Unjoni Ewropea u l-Istati Membri tagħha u l-Kanada qablu li jagħtu bidu minnufih għal ħidma ulterjuri fuq l-implimentazzjoni tad-dispożizzjonijiet dwar ir-riżoluzzjoni tat-tilwim dwar l-investiment tal-Ftehim, l-hekk imsejħa “Sistema ta' Qorti tal-Investiment”
                  2
               .

               Skont l-Artikolu 8.28.7 tal-Ftehim, “ Il-Kumitat Konġunt CETA għandu jadotta minnufih deċiżjoni li tistabbilixxi l-kwistjonijiet amministrattivi u organizzattivi li ġejjin fir-rigward tal-funzjonament tat-Tribunal tal-Appell: (a) l-appoġġ amministrattiv; (b) il-proċeduri biex jinbdew u jitmexxew l-appelli, u l-proċeduri biex il-kwistjonijiet jiġu riferuti lura lit-Tribunal għal aġġustament tad-deċiżjoni, kif xieraq; (c) il-proċeduri biex jimtela post battal fit-Tribunal tal-Appell u f'diviżjoni tat-Tribunal tal-Appell ikkostitwita biex tisma' kawża; (d) ir-remunerazzjoni tal-Membri tat-Tribunal tal-Appell; (e) id-dispożizzjonijiet relatati mal-ispejjeż tal-appelli; (f) l-għadd tal-Membri tat-Tribunal tal-Appell; kif ukoll (g) kwalunkwe element ieħor li jitqies neċessarju għall-funzjonament effikaċi tat-Tribunal tal-Appell”.

               Il-paragrafu 6(g) tal-Istrument Interpretattiv Konġunt tal-Ftehim jipprevedi li: “Is-CETA huwa l-ewwel ftehim li jinkludi mekkaniżmu ta' appell li permezz tiegħu ser ikunu jistgħu jiġu kkoreġuti żbalji u tiġi żgurata l-konsistenza tad-deċiżjonijiet tat-Tribunal tal-Prim'Istanza.” Barra minn hekk, id-Dikjarazzjoni Nru 36 mill-Kummissjoni u mill-Kunsill, imdaħħla fil-minuti tal-Kunsill fl-okkażjoni tal-adozzjoni mill-Kunsill tad-deċiżjoni li jiġi ffirmat is-CETA f’isem l-Unjoni, tipprevedi li: “Il-mekkaniżmu tal-appell kif previst fl-Artikolu 8.28 tas-CETA ser jiġi organizzat u mtejjeb b’tali mod li jkun kapaċi jiżgura bis-sħiħ il-konsistenza tad-deċiżjonijiet mogħtija fl-ewwel grad u b'hekk jikkontribwixxi għaċ-ċertezza legali. Dan jimplika b’mod partikolari li: Il-kompożizzjoni tal-Qorti tal-Appell ser tiġi organizzata b’tali mod li tiżgura l-aktar permanenza possibbli. Huwa previst li kull membru tal-Qorti tal-Appell ikollu l-obbligu li jinżamm infurmat bid-deċiżjonijiet meħuda mid-diviżjonijiet tal-Qorti tal-Appell li ma jagħmilx parti minnu. Il-Qorti tal-Appell għandu jkollha l-possibbiltà li tiltaqa’ fl-Awla Manja f’kawżi li jqajmu kwistjonijiet importanti ta’ prinċipju jew li dwarhom id-diviżjonijiet tal-Qorti tal-Appell huma maqsuma.”
                  3
               .

               L-att previst jimplimenta dawn l-impenji billi jinkludi regoli ddettaljati dwar il-kompożizzjoni tat-Tribunal tal-Appell u l-arranġamenti amministrattivi (l-Artikolu 2 tal-att previst); u t-twettiq tal-appelli (l-Artikolu 3). L-att previst se jidħol fis-seħħ fid-data tad-dħul fis-seħħ tal-Ftehim (l-Artikolu 4).

               Din il-proposta toqgħod ma’ inizjattivi oħrajn dwar l-implimentazzjoni tas-Sistema ta' Qorti tal-Investiment tas-CETA. Speċifikament, minn Ġunju 2018, il-Kummissjoni kienet qed taħdem mal-Istati Membri fil-Kumitat tal-Politika Kummerċjali dwar is-Servizzi u l-Investiment tal-Kunsill u mal-Kanada dwar pakkett ta’ erba’ abbozzi ta’ deċiżjonijiet rigward:

               –regoli li jistabbilixxu kwistjonijiet amministrattivi u organizzattivi rigward il-funzjonament tat-Tribunal tal-Appell f’konformità mal-Artikolu 8.28.7 tal-Ftehim;

               –kodiċi ta’ kondotta għall-Membri tat-Tribunal, tat-Tribunal tal-Appell u għall-medjaturi f’konformità mal-Artikolu 8.44.2 tal-Ftehim;

               –regoli għall-medjazzjoni biex jintużaw mill-partijiet litiganti f’konformità mal-Artikolu 8.44.3(c) tal-Ftehim; u

               –regoli dwar il-proċedura għall-adozzjoni ta’ interpretazzjonijiet f’konformità mal-Artikolu 8.31.3 u 8.44.3(a) tal-Ftehim.

               Il-ħidma ulterjuri fuq oqsma oħrajn ta’ implimentazzjoni tas-Sistema ta’ Qorti tal-Investiment għadha għaddejja, inkluż dwar l-għażla, il-ħatra u r-rimunerazzjoni tal-Membri tat-Tribunal u tat-Tribunal tal-Appell. Minkejja li l-ammont ta’ rimunerazzjoni tal-Membri tat-Tribunal u tat-Tribunal tal-Appell huwa soġġett għad-diskussjonijiet mal-Istati Membri u mal-Kanada, fl-imgħoddi l-Kummissjoni kienet stmat li l-ispejjeż fissi annwali tas-Sistema tal-Qorti tal-Investiment tas-CETA jkunu jammontaw għal madwar EUR 800 000, li jinqasmu ndaqs bejn il-Kanada u l-UE
                  4
               . Għaldaqstant, l-impatt ta’ dawn l-ispejjeż fissi fuq il-baġit tal-UE jkun ta’ madwar EUR 400 000 fis-sena. Dawn l-ispejjeż se jiġu meqjusa fil-baġit tal-UE għall-2021.

               Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA dwar l-att previst sabiex tiġi żgurata l-implimentazzjoni effettiva tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  5
               .

               4.1.2.Applikazzjoni għall-każ preżenti

               Il-Kumitat Konġunt CETA huwa korp imwaqqaf bi ftehim, speċifikament il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”).

               L-att li l-Kumitat Konġunt CETA huwa mitlub jadotta jikkostitwixxi att b’effetti legali. L-att previst se jkun vinkolanti għall-Partijiet skont id-dritt internazzjonali b’konformità mal-Artikolu 26.3.2 tal-Ftehim.

               L-att previst la jissupplimenta u lanqas jemenda l-qafas istituzzjonali tal-ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għaldaqstant, il-bażijiet ġuridiċi sostantivi tad-deċiżjoni proposta huma l-Artikolu 207(3) u l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażijiet ġuridiċi tad-deċiżjoni proposta jkunu l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Lingwi awtentiċi u l-pubblikazzjoni tal-att previst

               Minħabba li l-att tal-Kumitat Konġunt CETA se jimplimenta l-Ftehim fir-rigward tar-riżolviment tat-tilwim dwar l-investiment bejn l-investituri u l-istati, huwa xieraq li jiġi adottat fil-lingwi awtentiċi kollha tal-Ftehim
                  6
                u li jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               2019/0217 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni li tistabbilixxi l-kwistjonijiet amministrattivi u organizzazzjonali rigward il-funzjonament tat-Tribunal tal-Appell

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikoli 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Id-Deċiżjoni tal-Kunsill (UE) 2017/37
                  7
                tipprevedi l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”). Il-Ftehim ġie ffirmat fit-30 ta' Ottubru 2016.

               (2)Id-Deċiżjoni tal-Kunsill (UE) 2017/38
                  8
                tipprevedi l-applikazzjoni proviżorja ta’ partijiet tal-Ftehim, inkluż l-istabbiliment tal-Kumitat Konġunt CETA. Il-Ftehim ilu jiġi applikat b'mod proviżorju mill-21 ta' Settembru 2017.

               (3)Skont l-Artikolu 26.3.1 tal-Ftehim, il-Kumitat Konġunt CETA, għall-finijiet li jinkisbu l-objettivi ta’ dan il-Ftehim, għandu jkollu s-setgħa li jieħu deċiżjonijiet dwar kull kwistjoni meta dan il-ftehim jipprevedi hekk.

               (4)Skont l-Artikolu 26.3.2 tal-Ftehim, id-deċiżjonijiet li jieħu l-Kumitat Konġunt CETA għandhom ikunu vinkolanti fuq il-Partijiet, bil-kundizzjoni li jitlestew ir-rekwiżiti u l-proċeduri interni meħtieġa, u l-Partijiet għandhom jimplimentawhom.

               (5)F’konformità mal-Artikolu 8.28.7 tal-Ftehim, il-Kumitat Konġunt CETA għandu jadotta deċiżjoni li tistabbilixxi l-kwistjonijiet amministrattivi u organizzazzjonali rigward il-funzjonament tat-Tribunal tal-Appell.

               (6)Għalhekk huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA abbażi tal-abbozz tad-deċiżjoni mehmuż tal-Kumitat Konġunt CETA dwar it-Tribunal tal-Appell sabiex tiġi żgurata l-implimentazzjoni effettiva tal-Ftehim,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni Ewropea fil-Kumitat Konġunt CETA fir-rigward tal-adozzjoni ta’ deċiżjoni li tistabbilixxi l-kwistjonijiet amministrattivi u organizzattivi rigward il-funzjonament tat-Tribunal tal-Appell għandha tkun ibbażata fuq l-abbozz ta’ deċiżjoni tal-Kumitat Konġunt CETA mehmuż ma’ din id-Deċiżjoni tal-Kunsill.

               Artikolu 2

               1.Id-Deċiżjoni tal-Kumitat Konġunt CETA għandha tkun adottata fil-lingwi awtentiċi kollha tal-Ftehim.

               2.Id-Deċiżjoni adottata mill-Kumitat Konġunt CETA għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni Nru 001/2018 tal-Kumitat Konġunt CETA tas-26 ta’ Settembru 2018 li tadotta r-Regoli ta' Proċedura tiegħu u tal-Kumitati Speċjalizzati (ĠU L 190, 27.7.2018, p. 13), disponibbli fis-sit web tad-DĠ TRADE fuq:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Strument Interpretattiv Konġunt dwar il-Ftehim Ekonomiku u Kummerċjali Komprensiv (CETA) bejn il-Kanada u l-Unjoni Ewropea u l-Istati Membri tagħha (ĠU L 11, 14.1.2017, p. 3).

                     (3)

                        Dikjarazzjonijiet li għandhom jiddaħħlu fil-minuti tal-Kunsill (ĠU L 11, 14.1.2017, p. 9).

                     (4)

                        Dawn huma l-istimi tal-ispejjeż fissi annwali tas-Sistema ta' Qorti tal-Investiment tas-CETA (meta ma jkunx hemm tilwim), jiġifieri tar-rimunerazzjoni ta’ bażi tal-Membri tat-Tribunal u tat-Tribunal tal-Appell.

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi minn 61 sa 64.

                     (6)

                        Skont l-Artikolu 30.11 (Testi awtentiċi) tal-Ftehim, il-Ftehim huwa miktub f’żewġ kopji bil-Bulgaru, bil-Kroat, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol u bl-Iżvediż, u kull verżjoni hija ugwalment awtentika.

                     (7)

                        Id-Deċiżjoni tal-Kunsill (UE) 2017/37 tat-28 ta’ Ottubru 2016 dwar l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1).

                     (8)

                        Id-Deċiżjoni tal-Kunsill (UE) 2017/38 tat-28 ta' Ottubru 2016 dwar l-applikazzjoni provviżorja tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1080).

    ---documentbreak---

               IL-KUMMISSJONI EWROPEA
            Brussell, 11.10.2019
            COM(2019) 457 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni li tistabbilixxi l-kwistjonijiet amministrattivi u organizzazzjonali rigward il-funzjonament tat-Tribunal tal-Appell

               HEMŻA

               ABBOZZ TAD-

               DEĊIŻJONI Nru […/2019] TAL-KUMITAT KONĠUNT CETA

               ta’…

               li tistabbilixxi l-kwistjonijiet amministrattivi u organizzattivi rigward il-funzjonament tat-Tribunal tal-Appell

               Il-KUMITAT KONĠUNT CETA,

               Wara li kkunsidra l-Artikolu 26.1 tal-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”),

               Billi l-Artikolu 8.28.7 tal-Ftehim jipprevedi li l-Kumitat Konġunt CETA għandu jadotta deċiżjoni li tistabbilixxi l-kwistjonijiet amministrattivi u organizzazzjonali rigward il-funzjonament tat-Tribunal tal-Appell.

               ADOTTA DIN ID-DEĊIŻJONI:

               Artikolu 1

               Definizzjonijiet

               Għall-finijiet ta' din id-Deċiżjoni, japplikaw id-definizzjonijiet li ġejjin:

               (a)id-definizzjonijiet fl-Artikolu 1.1 (Definizzjonijiet ta' applikazzjoni ġenerali) tal-Kapitolu Wieħed (Definizzjonijiet ġenerali u dispożizzjonijiet inizjali) tal-Ftehim;

               (b)id-definizzjonijiet fl-Artikolu 8.1 (Definizzjonijiet) tal-Kapitolu Tmienja (Investiment) tal-Ftehim; u

               (c)“Membru” tfisser Membru tat-Tribunal tal-Appell stabbilit skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim.

               Artikolu 2

               Kompożizzjoni u arranġamenti amministrattivi

               1.It-Tribunal tal-Appell għandu jkun magħmul minn sitt Membri maħtura mill-Kumitat Konġunt CETA filwaqt li jiġu kkunsidrati l-prinċipji tad-diversità u tal-ugwaljanza bejn il-ġeneri. Għall-finijiet ta’ din il-ħatra:

               (a)żewġ Membri għandhom jintgħażlu minn nominazzjonijiet proposti mill-Kanada;

               (b)żewġ Membri għandhom jintgħażlu minn nominazzjonijiet proposti mill-Unjoni Ewropea; u

               (c)żewġ Membri għandhom jintgħażlu minn nominazzjonijiet proposti mill-Kanada jew l-Unjoni Ewropea, u ma għandhom ikunu ċittadini la tal-Kanada u lanqas ta’ xi Stat Membru tal-Unjoni Ewropea.

               2.Il-Kumitat Konġunt CETA jista’ jiddeċiedi li jżid l-għadd ta’ Membri b’multipli ta’ tlieta. Il-ħatriet addizzjonali għandhom isiru fuq l-istess bażi kif previst fil-paragrafu 1.

               3.Il-Membri għandhom jinħatru għal terminu ta’ disa’ snin, li ma jiġġeddidx. Madankollu, it-termini ta’ tlieta mill-ewwel sitt persuni li jinħatru skont l-Artikolu 8.28.3 tal-Ftehim għandhom ikunu limitati għal sitt snin. Dawn it-tliet persuni għandhom jiġu magħżula bix-xorti, u jintgħażel Membru wieħed minn kull wieħed mill-gruppi ta’ Membri maħtura skont is-subparagrafi 1(a), 1(b) u 1(c). Fil-prinċipju, Membru li jservi f’diviżjoni tat-Tribunal tal-Appell meta jiskadi t-terminu tiegħu jista’ jkompli jservi fid-diviżjoni sa ma jingħalqu l-proċedimenti f’dik id-diviżjoni, sakemm il-President tat-Tribunal tal-Appell, wara li jikkonsulta mal-Membri l-oħra tad-diviżjoni ma jiddeċidix mod ieħor, u għandu, għal dak il-għan biss, jitqies li jkompli bħala Membru. Il-postijiet vakanti fit-Tribunal tal-Appell għandhom jimtlew malli jinħolqu.

               4.It-Tribunal tal-Appell għandu jkollu President u Viċi President responsabbli għal kwistjonijiet organizzattivi, li għandhom jintgħażlu bix-xorti mill-President tal-Kumitat Konġunt CETA għal terminu ta’ sentejn minn fost il-Membri li huma ċittadini ta’ pajjiżi terzi. Dawn għandhom iservu fuq il-bażi ta’ rotazzjoni. Il-Viċi President għandu jissostitwixxi lill-President meta dan ma jkunx disponibbli.

               5.Id-diviżjoni tat-Tribunal tal-Appell ikkostitwita biex tisma’ kull każ skont l-Artikolu 8.28.5 tal-Ftehim għandha tkun tikkonsisti minn tliet Membri, li minnhom Membru wieħed ikun inħatar skont is-subparagrafu 1(a), Membru wieħed ikun maħtur skont is-subparagrafu 1(b) u membru wieħed maħtur skont is-subparagrafu 1(c). Id-diviżjoni għandha tkun ippreseduta mill-Membru li jkun inħatar skont is-subparagrafu 1(c).

               6.Il-kompożizzjoni tad-diviżjoni tat-Tribunal tal-Appell li jisma’ kull appell għandha tkun stabbilita f’kull każ mill-President tat-Tribunal tal-Appell fuq bażi ta’ rotazzjoni, filwaqt li jiġi żgurat li l-kompożizzjoni tad-diviżjonijiet tkun aleatorja u imprevedibbli, filwaqt li l-Membri kollha jingħataw l-opportunità li jservu.

               7.It-Tribunal jista’ jiltaqa’ f’diviżjoni ta’ sitt Membri fejn kawża pendenti quddiem diviżjoni tqajjem mistoqsija serja rigward l-interpretazzjoni jew l-applikazzjoni tal-Kapitolu Tmienja tal-Ftehim. It-Tribunal tal-Appell għandu jiltaqa’f’diviżjoni ta’ sitt Membri meta ż-żewġ partijiet litiganti jitolbu dan jew meta l-maġġoranza tal-Membri jiddeċiedu li din tkun ħaġa ta’ min wieħed jixtieqha. Il-President tat-Tribunal tal-Appell għandu jippresjedi fuq id-diviżjoni ta’ sitt Membri.

               8.It-Tribunal tal-Appell jista’ jfassal il-proċeduri ta’ ħidma tiegħu stess.

               9.Il-Membri għandhom jiżguraw li jkunu disponibbli u kapaċi jwettqu l-funzjonijiet stipulati skont din id-Deċiżjoni u fit-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim.

               10.Sabiex jiżguraw id-disponibbiltà tagħhom, kull xahar, il-Membri għandhom jitħallsu retainer li għandu jiġi determinat mill-Kumitat Konġunt CETA.

               11.Il-miżati msemmija fil-paragrafu 10 għandhom jitħallsu indaqs miż-żewġ Partijiet f'kont ġestit mis-Segretarjat tal-ICSID. Fil-każ li waħda mill-Partijiet tonqos li tħallas ir-retainer, il-Parti l-oħra tista' toffri li tħallas hi. Kull arretrat bħal dan jibqa’ pagabbli, b’imgħax xieraq.

               12.It-tariffi u l-ispejjeż ta’ Membri f’diviżjoni kkostitwita biex tisma’ talba, għajr mill-miżati msemmija fil-paragrafu 10, għandhom jiġu ddeterminati mill-Kumitat Konġunt CETA u allokati bejn il-partijiet litiganti fuq l-istess bażi bħall-Artikolu 8.39.5 tal-Ftehim.

               13.Fuq deċiżjoni tal-Kumitat Konġunt CETA, ir-retainer u l-miżati tal-ġranet maħduma jistgħu jiġu ttrasformati f’salarju regolari. F’tali każ, il-Membri għandhom iservu fuq bażi full-time u l-Kumitat Konġunt CETA għandu jiffissa r-rimunerazzjoni u l-kwistjonijiet organizzattivi relatati. F’dan il-każ, il-Membri ma għandhomx jitħallew jeżerċitaw xi attività professjonali, bi ħlas jew mingħajr, sakemm ma tingħatax eżenzjoni b’mod eċċezzjonali mill-President tat-Tribunal tal-Appell.

               14.Is-Segretarjat tal-ICSID għandu jaġixxi bħala Segretarjat għat-Tribunal tal-Appell u jipprovdilu l-appoġġ xieraq. L-ispejjeż għal dan l-appoġġ għandhom jitħallsu mill-Partijiet b’mod ugwali.

               Artikolu 3

               Twettiq tal-Appelli

               1.Kwalunkwe parti litiganti tista’ tressaq appell quddiem it-Tribunal tal-Appell dwar deċiżjoni ta’ arbitraġġ mogħtija mit-Tribunal skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) fil-limitu ta’ żmien stabbilit mill-Artikolu 8.28.9(a) tal-Ftehim u tal-kundizzjonijiet stipulati fl-Artikolu 8.28.2 tal-Ftehim.

               2.Jekk it-Tribunal tal-Appell jikkonferma l-appell kollu jew parti minnu, huwa għandu jimmodifika jew ireġġa’ lura l-konstatazzjonijiet legali u l-konklużjonijiet tat-Tribunal bis-sħiħ jew parzjalment. It-Tribunal tal-Appell għandu jispeċifika preċiżament kif ikun immodifika jew reġġa’ lura l-konstatazzjonijiet u l-konklużjonijiet rilevanti tat-Tribunal.

               3.Jekk il-fatti stabbiliti mit-Tribunal jippermettu dan, it-Tribunal tal-Appell għandu japplika l-konstatazzjonijiet legali u l-konklużjonijiet tiegħu għal tali fatti u jagħti deċiżjoni ta’ arbitraġġ finali. Jekk dak ma jkunx possibbli, għandu joħroġ deċiżjoni li tirreferi l-kwistjoni lura lit-tribunal biex jagħti deċiżjoni ta’ arbitraġġ skont il-konstatazzjonijiet u l-konklużjonijiet tat-Tribunal tal-Appell. Jekk ikun possibbli, it-Tribunal tal-Appell għandu jirreferi l-kwistjoni lura għall-istess diviżjoni tat-Tribunal li preċedentement ġie kkostitwit biex jiddeċiedi l-kwistjoni.

               4.It-Tribunal tal-Appell għandu jiċħad l-appell meta jsib li l-appell ikun infondat. Jista’ jiċħad l-appell fuq bażi mħaffa fejn ikun ċar li l-appell ikun manifestament infondat. Jekk it-Tribunal tal-Appell jiċħad l-appell, id-deċiżjoni ta’ arbitraġġ mogħtija mit-Tribunal għandha ssir l-aġġudikazzjoni finali.

               5.Bħala regola ġenerali, il-proċedimenti tal-appell ma għandhomx jaqbżu l-180 jum mid-data li fiha parti litiganti tinnotifika formalment id-deċiżjoni tagħha biex tappella għad-data li fiha t-Tribunal tal-Appell joħroġ id-deċiżjoni jew deċiżjoni ta’ arbitraġġ tiegħu. Jekk it-Tribunal tal-Appell iqis li ma jistax joħroġ id-deċiżjoni jew id-deċiżjoni ta’ arbitraġġ tiegħu fi żmien 180 jum, huwa għandu jinforma lill-partijiet litiganti bil-miktub dwar ir-raġunijiet għad-dewmien flimkien ma’ stima tal-perjodu li fih ikun se joħroġ id-deċiżjoni jew l-aġġudikazzjoni tiegħu. Għandu jsir kull sforz biex jiġi żgurat li l-proċedura fl-appell ma taqbiżx il-270 jum.

               6.Parti litiganti li tippreżenta appell għandha tipprovdi garanzija għall-ispejjeż tal-appell kif determinat mid-diviżjoni tat-Tribunal tal-Appell ikkostitwita biex tisma’ l-każ. Il-parti litiganti għandha tipprovdi wkoll kwalunkwe garanzija oħra kif ordnat mit-Tribunal tal-Appell.

               7.Id-dispożizzjonijiet tal-Artikoli 8.20 (Medjazzjoni), 8.24 (Proċedimenti taħt ftehim internazzjonali ieħor), 8.26 (Finanzjament minn parti terza), 8.31 (Liġi applikabbli u interpretazzjoni), 8.34 (Miżuri interim ta' protezzjoni), 8.35 (Diskontinwità), 8.36 (Trasparenza tal-proċedimenti)
                  1
               , 8.38 (Parti mhux fil-kawża), 8.39 (Deċiżjoni finali) u 8.40 (Indennizz jew kumpens ieħor) tal-Ftehim għandhom japplikaw mutatis mutandis fir-rigward tal-proċedura ta’ appell.

               Artikolu 4

               Id-dħul fis-seħħ

               Din id-Deċiżjoni għandha tiġi ppubblikata u għandha tidħol fis-seħħ fid-data tad-dħul fis-seħħ tat-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim, soġġett għall-iskambju mill-Partijiet ta’ notifiki bil-miktub, permezz ta’ mezzi diplomatiċi, li jikkonfermaw li jkunu temmew ir-rekwiżiti u l-proċeduri interni neċessarji.

               Magħmul fi … fi …

                     (1)

                        Għal aktar ċertezza, l-avviż formali tal-appell, l-avviż formali dwar l-intenzjoni ta’ oġġezzjoni ta’ Membru u d-deċiżjoni dwar l-oġġezzjoni għandha tiġi inkluża fil-lista ta’ dokumenti li tkun disponibbli għall-pubbliku skont l-Artikolu 3(1) tar-Regoli tal-UNCITRAL dwar it-Trasparenza.


               IL-KUMMISSJONI EWROPEA
            Brussell, 26.2.2020
            COM(2020) 71 final
            2020/0031(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f’isem l-Unjoni matul is-56 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-Organizzazzjoni Intergovernattiva għat-Trasport Internazzjonali bil-Ferrovija fir-rigward ta’ ċerti emendi tal-Appendiċi C tal-Konvenzjoni dwar it-Trasport Internazzjonali bil-Ferrovija

               MEMORANDUM TA’ SPJEGAZZJONI

               1.Suġġett tal-proposta

               Din il-proposta għandha x’taqsam mad-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat ta’ Esperti dwar it-Trasport ta’ Oġġetti Perikolużi (“il-Kumitat ta’ Esperti tar-RID”) tal-Organizzazzjoni għall-Ġarr Internazzjonali bil-Ferrovija (l-OTIF), b’rabta mal-adozzjoni prevista ta’ ċerti emendi fid-dispożizzjonijiet tekniċi u amministrattivi mniżżla fl-Anness tal-Appendiċi C tal-Konvenzjoni dwar it-Trasport Internazzjonali bil-Ferrovija (il-COTIF), li mistennija jiġu deċiżi mill-Kumitat imsemmi.

               2.Kuntest tal-proposta

               2.1.Il-Konvenzjoni dwar it-Trasport Internazzjonali bil-Ferrovija (COTIF)

               Il-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata fil-Protokoll ta’ Vilnius tat-3 ta’ Ġunju 1999 (“COTIF”), hija ftehim internazzjonali li kemm l-Unjoni kif ukoll 26 Stat Membru huma Partijiet Kontraenti għalih (Ċipru u Malta biss mhumiex).

               L-Unjoni Ewropea ngħaqdet mal-COTIF bid-Deċiżjoni tal-Kunsill 2013/103/UE tas-16 ta’ Ġunju 2011
                  1
               . L-Anness III ta’ dik id-Deċiżjoni jistabbilixxi l-arranġamenti interni għall-Kunsill, għall-Istati Membri u għall-Kummissjoni waqt proċedimenti skont l-OTIF. Skont il-punt 3.1 tal-Anness III tad-Deċiżjoni tal-Kunsill 2013/103/UE, fejn punt fl-aġenda jikkonċerna kwistjonijiet ta’ kompetenza esklużiva tal-Unjoni, il-Kummissjoni għandha tivvota f’isem l-Unjoni.

               2.2.Ir-Regolament dwar it-Trasport Internazzjonali ta’ Oġġetti Perikolużi bil-Ferrovija (RID)

               Skont l-Artikolu 7 tagħha, il-COTIF tkopri wkoll, fost l-oħrajn, l-Appendiċijiet imsemmija fl-Artikolu 6 tagħha. Dawn jinkludu r-”Regolament dwar it-Trasport Internazzjonali ta’ Merkanzija Perikoluża bil-Ferrovija (RID)”, li jifforma l-Appendiċi C tal-Konvenzjoni.  Ir-RID japplika sakemm ma jsirux dikjarazzjonijiet skont id-dispożizzjonijiet rilevanti tal-COTIF
                  2
               .

               Ir-RID jimmira li jirregola t-trasport internazzjonali ta’ oġġetti perikolużi bil-ferrovija bejn l-Istati Membri tal-OTIF li japplikaw ir-regoli tar-RID (l-Istati Kontraenti tar-RID)
                  3
               .

               2.3.Il-Kumitat ta’ Esperti tar-RID

               Il-Kumitat ta’ Esperti tar-RID huwa korp imwaqqaf mill-Artikolu 13(1)(d) tal-COTIF. Skont l-Artikolu 18 tal-COTIF, il-Kumitat ta’ Esperti tar-RID għandu jieħu deċiżjonijiet dwar proposti bil-għan li jimmodifikaw il-Konvenzjoni. Il-Kumitat huwa magħmul minn rappreżentanti tal-Istati Membri tal-OTIF li japplikaw ir-RID, kif ukoll rappreżentanti tal-Unjoni.

               2.4.L-att previst tal-Kumitat ta’ Esperti tar-RID

               Fis-27 ta’ Mejju 2020, waqt is-56 sessjoni tiegħu, il-Kumitat ta’ Esperti tar-RID mistenni jadotta sett ta’ emendi li jaġġornaw l-Anness tar-RID skont il-progress tekniku u xjentifiku (“l-att previst”).

               L-għan tal-att previst huwa li jiżgura t-trasport sikur u sigur tal-oġġetti perikolużi bil-ferrovija, billi jaġġorna, fost l-oħrajn, il-lista tal-oġġetti perikolużi permessi għat-trasport, l-istruzzjonijiet ta’ ppakkjar, il-lista ta’ standards applikabbli, kif ukoll rekwiżiti tekniċi oħra applikabbli għal mezzi differenti ta’ konteniment.

               Id-dispożizzjonijiet internazzjonali dwar it-trasport tal-oġġetti perikolużi huma stabbiliti f’organizzazzjonijiet internazzjonali varji, bħall-OTIF, iżda wkoll il-Kummissjoni Ekonomika għall-Ewropa tan-Nazzjonijiet Uniti (UNECE) u korpi speċjalizzati oħra tan-Nazzjonijiet Uniti, bħas-Sottokumitat ta’ Esperti dwar it-Trasport tal-Oġġetti Perikolużi tal-Kunsill Ekonomiku u Soċjali tan-Nazzjonijiet Uniti (ECOSOC). Minħabba li r-regoli jridu jkunu kompatibbli ma’ xulxin, ġiet żviluppata sistema internazzjonali kumplessa għall-koordinazzjoni u l-armonizzazzjoni bejn l-organizzazzjonijiet involuti f’dan ix-xogħol. Id-dispożizzjonijiet jiġu adattati wara ċiklu ta’ sentejn.

               Matul il-preparazzjoni ta’ dawn l-emendi ġew ikkonsultati firxa kbira ta’ esperti mis-settur pubbliku u privat. Matul l-iżvilupp ta’ dawn l-emendi saru l-laqgħat tekniċi li ġejjin:

               –fis-Sottokumitat ta’ Esperti dwar it-Trasport ta’ Oġġetti Perikolużi tal-ECOSOC tan-NU:

               (1)fil-51 sessjoni tiegħu f’Ġinevra, mit-3 sas-7 ta’ Lulju 2017;

               (2)fit-52 sessjoni tiegħu f’Ġinevra, mis-27 ta’ Novembru sas-6 ta’ Diċembru 2017;

               (3)fit-53 sessjoni tiegħu f’Ġinevra, mill-25 ta’ Ġunju sal-4 ta’ Lulju 2018;

               (4)fl-54 sessjoni tiegħu f’Ġinevra, mis-26 ta’ Novembru sal-4 ta’ Diċembru 2018;

               –fil-Laqgħa Konġunta tal-Kumitat ta’ Esperti tar-RID tal-OTIF-UNECE u l-Grupp ta’ Ħidma dwar it-Trasport ta’ Oġġetti Perikolużi:

               (1)fis-sessjoni tiegħu tal-ħarifa tal-2018 f’Ġinevra, mis-17 sal-21 ta’ Settembru 2018;

               (2)fis-sessjoni tiegħu tar-rebbiegħa tal-2019 f’Bern, mit-18 sat-22 ta’ Marzu 2019;

               (3)fis-sessjoni tiegħu tal-ħarifa tal-2019 f’Ġinevra, mis-17 sas-26 ta’ Settembru 2019;

               (4)sessjoni oħra tal-Laqgħa Konġunta se ssir f’Bern, mis-16 sal-20 ta’ Marzu 2020;

               –fil-Grupp ta’ Ħidma Permanenti tal-Kumitat ta’ Esperti tar-RID:

               (1)fl-10 sessjoni tiegħu fi Krakovja, mill-21 sat-23 ta’ Novembru 2018;

               (2)fil-11 sessjoni tiegħu fi Vjenna, mill-25 sad-29 ta’ Novembru 2019.

               F’dawn il-laqgħat, il-proposti individwali għall-emendi ġew analizzati u pproċessati mill-kumitati ta’ esperti msemmija hawn fuq. Fil-biċċa l-kbira tal-każijiet, intlaħaq appoġġ unanimu tal-azzjoni rakkomandata. Ċerti proposti ġew rakkomandati mill-maġġoranza tal-esperti.

               L-Artikolu 38 tal-COTIF jistabbilixxi li għall-finijiet tal-eżerċizzju tad-dritt tal-vot u tad-dritt għal oġġezzjoni stipulati fl-Artikolu 35§2 u 35§4, organizzazzjoni reġjonali ta’ integrazzjoni ekonomika bħall-Unjoni Ewropea għandu jkollha għadd ta’ voti daqs l-għadd tal-voti tal-membri tagħha li huma wkoll Stati Membri tal-Organizzazzjoni.

               Skont l-Artikolu 35 tal-COTIF, ladarba l-Kumitat ta’ Esperti tar-RID jiddeċiedi, l-emendi għandhom jidħlu fis-seħħ għall-Partijiet Kontraenti kollha fl-ewwel jum tas-sitt xahar wara dak li matulu s-Segretarju Ġenerali jkun innotifika dwarhom lill-Partijiet Kontraenti. Parti Kontraenti tista’ tifformola oġġezzjoni fi żmien erba’ xhur mid-data tan-notifika. F’każ ta’ oġġezzjoni minn kwart tal-Partijiet Kontraenti, l-emenda ma għandhiex tidħol fis-seħħ.

               Sakemm ma jitqajmux għadd biżżejjed ta’ oġġezzjonijiet mill-Partijiet, l-emendi kkonċernati skont din il-proposta huma mistennija jidħlu fis-seħħ fl-1 ta’ Jannar 2021 u jkunu vinkolanti għall-Unjoni u għall-Istati Membri, u b’hekk isiru parti integrali mill-acquis tal-Unjoni.

               3.Pożizzjoni li trid tittieħed f’isem l-Unjoni

               3.1.Kompetenza esklużiva tal-UE.

               L-Appendiċi tal-Anness I tad-Deċiżjoni tal-Kunsill 2013/103/UE tas-16 ta’ Ġunju 2011 fiha lista tal-istrumenti tal-Unjoni li permezz tagħhom l-Unjoni eżerċitat il-kompetenza tagħha, u li kienu fis-seħħ fiż-żmien tal-konklużjoni tal-Ftehim bejn l-UE u l-OTIF. Id-Direttiva 2008/68/KE dwar it-trasport intern ta’ oġġetti perikolużi
                  4
                tinsab fuq il-lista.

               L-Artikolu 1 tad-Direttiva 2008/68/KE jipprevedi li l-Anness tar-RID għandu japplika għat-trasport ta’ oġġetti perikolużi bil-ferrovija fi ħdan l-Istati Membri jew bejniethom, għajr dawk l-Istati Membri li ma għandhomx sistema ferrovjarja. L-Artikolu 4 tad-Direttiva 2008/68/KE rigward il-pajjiżi terzi jistabbilixxi li “it-trasport ta’ oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR
                  5
               , ir-RID jew l-ADN
                  6
               , ħlief jekk ikun indikat mod ieħor fl-Annessi.”

               Għal dan il-għan, il-Kummissjoni ngħatat is-setgħa li tadotta l-Anness II, it-Taqsima II.1 tad-Direttiva 2008/68/KE permezz ta’ att ta’ implimentazzjoni, skont l-Artikolu tad-Direttiva.

               3.2.Il-pożizzjoni li għandha tittieħed

                L-emendi għar-RID jaqgħu għalkollox fi ħdan il-kompetenza esklużiva tal-Unjoni, u jeħtieġ li tiġi stabbilita pożizzjoni tal-Unjoni.

               L-abbozz ta’ deċiżjoni tal-Kunsill jipprevedi, fl-Artikolu 1a, lista tal-emendi previsti.

               Kif issemma aktar ’il fuq, matul il-preparazzjoni ta’ dawn l-emendi ġew ikkonsultati firxa kbira ta’ esperti mis-settur pubbliku u privat. Ħafna drabi, l-azzjoni rakkomandata ġiet maqbula b’mod unanimu.

               Skont il-punt 2.4 tal-Anness III tad-Deċiżjoni tal-Kunsill 2013/103/UE, il-Kumitat dwar it-trasport ta’ oġġetti perikolużi, imwaqqaf bid-Direttiva 2008/68/KE, kellu diskussjoni preliminari dwar l-emendi previsti fil-laqgħa tiegħu tas-16 ta’ Diċembru 2019, u l-proposta ntlaqgħet tajjeb mill-parteċipanti kollha.

               Barra minn hekk, il-Kummissjoni organizzat laqgħat ta’ koordinazzjoni tal-UE fl-istadji kollha tal-proċess ta’ negozjati fuq dawn l-emendi.

               L-emendi previsti jitqiesu xierqa għat-trasport bla periklu ta’ oġġetti perikolużi b’mod kosteffettiv, filwaqt li jitqies il-progress teknoloġiku, u għalhekk jistgħu jiġu appoġġjati.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  7
               .

               4.1.2.Applikazzjoni għal dan il-każ

               L-att li l-Kumitat ta’ Esperti tar-RID huwa mitlub jadotta jikkostitwixxi att b’effetti legali. L-att previst se jkun vinkolanti fuq l-Unjoni skont id-dritt internazzjonali, skont l-Artikolu 6 tar-RID, li skontu l-Anness li se jiġi mmodifikat se jifforma parti integrali mir-Regolament.

               Barra minn hekk, skont l-Artikolu 1 tad-Direttiva 2008/68/KE, l-Anness tar-RID għandu japplika għat-trasport ta’ oġġetti perikolużi bil-ferrovija fi ħdan l-Istati Membri jew bejniethom, għajr dawk l-Istati Membri li ma għandhomx sistema ferrovjarja. L-Artikolu 4 tad-Direttiva 2008/68/KE rigward il-pajjiżi terzi jistabbilixxi li “it-trasport ta’ oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR, l-RID jew l-ADN, ħlief jekk ikun indikat mod ieħor fl-Annessi”.

               L-att previst ma jissupplimentax u ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni.

               4.2.2.Applikazzjoni għal dan il-każ

               L-għan u l-kontenut ewlenin tad-Deċiżjoni għandhom x’jaqsmu mat-trasport ta’ oġġetti perikolużi bil-ferrovija.

               Għalhekk, il-bażi ġuridika sostantiva tad-Deċiżjoni proposta hija l-Artikolu 91 tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 91, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li d-Deċiżjoni tal-Kumitat ta’ Esperti tar-RID se temenda l-Anness tar-RID, jixraq li l-informazzjoni dwar l-eżitu tal-laqgħa tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.

               2020/0031 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li għandha tittieħed f’isem l-Unjoni matul is-56 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-Organizzazzjoni Intergovernattiva għat-Trasport Internazzjonali bil-Ferrovija fir-rigward ta’ ċerti emendi tal-Appendiċi C tal-Konvenzjoni dwar it-Trasport Internazzjonali bil-Ferrovija

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)L-Unjoni ngħaqdet mal-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata bil-Protokoll ta’ Vilnius tat-3 ta’ Ġunju 1999 (“COTIF”), permezz tad-Deċiżjoni tal-Kunsill 2013/103/UE
                  8
               1.

               (2)L-Istati Membri kollha, bl-eċċezzjoni ta’ Ċipru u Malta, huma Stati Kontraenti għall-COTIF.

               (3)Skont l-Artikolu 6 tal-COTIF, it-traffiku ferrovjarju internazzjonali, u l-ammissjoni ta’ materjal ferrovjarju fit-traffiku internazzjonali, għandhom ikunu ggvernati minn regoli li jinsabu elenkati fl-istess Artikolu, speċifikament ir-“Regolamenti dwar it-Trasport Internazzjonali ta’ Oġġetti Perikolużi bil-Ferrovija (RID)”, li jifforma l-Appendiċi C tal-Konvenzjoni.

               (4)Id-Direttiva 2008/68/KE tal-Parlament Ewropew u tal-Kunsill
                  9
               2 tistabbilixxi rekwiżiti għat-trasport ta’ oġġetti perikolużi bit-triq, bil-ferrovija jew bil-passaġġi fuq l-ilmijiet interni fi ħdan l-Istati Membri jew bejniethom, billi tirreferi għar-RID.

               (5)Skont l-Artikolu 13(1)(d) tal-COTIF, il-Kumitat ta’ Esperti dwar it-Trasport ta’ Oġġetti Perikolużi (“il-Kumitat ta’ Esperti tar-RID”) tal-Organizzazzjoni għat-Trasport Internazzjonali bil-Ferrovija (“OTIF”) jista’ adotta emendi għall-Anness tar-RID.

               (6)Il-Kumitat ta’ Esperti tar-RID, fis-56 sessjoni tiegħu fis-27 ta’ Mejju 2020, se jadotta emendi biex jadatta l-Anness tar-RID skont il-progress xjentifiku u tekniku.

               (7)Jixraq li tiġi stabbilita l-pożizzjoni li trid tittieħed f’isem l-Unjoni fil-Kumitat ta’ Esperti tar-RID, peress li l-emendi tar-RID se jkunu vinkolanti għall-Unjoni.

               (8)L-emendi previsti jikkonċernaw standard tekniċi, bil-għan li jkun żgurat it-trasport sikur u effiċjenti ta’ oġġetti perikolużi filwaqt li jitqies il-progress xjentifiku u tekniku fis-settur, kif ukoll l-iżvilupp ta’ sustanzi u oġġetti ġodda li jistgħu joħolqu periklu matul it-trasport tagħhom.

               (9)L-emendi previsti jitqiesu xierqa għat-trasport bla periklu ta’ oġġetti perikolużi b’mod kosteffettiv, u għalhekk jistgħu jiġu appoġġjati,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni waqt is-56 sessjoni tal-Kumitat ta’ Esperti dwar it-Trasport ta’ Oġġetti Perikolużi (“il-Kumitat ta’ Esperti tar-RID”) tal-Organizzazzjoni għat-Trasport Internazzjonali bil-Ferrovija (“OTIF”), fil-qafas tal-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata bil-Protokoll ta’ Vilnius tat-3 ta’ Ġunju 1999, hija stabbilita fl-Anness ta’ din id-Deċiżjoni.

               Ir-rappreżentanti tal-Unjoni fil-Kumitat ta’ Esperti tar-RID jistgħu jaqblu fuq bidliet minuri fid-dokumenti msemmija fl-Anness, mingħajr deċiżjoni ulterjuri tal-Kunsill.

               Artikolu 2

               Mal-adozzjoni, id-deċiżjonijiet tal-Kumitat ta' Esperti tar-RID għandhom jiġu ppubblikati f'Il-Ġurnal Uffiċjali tal-Unjoni Ewropea, b'indikazzjoni tad-data tad-dħul fis-seħħ tagħhom.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2013/103 tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999, ĠU L 51, 23.2.2013, p. 1.

                     (2)

                        L-Artikolu 42(1) tal-COTIF.

                     (3)

                        Bħalissa hemm 50 Stat Kontraenti tal-OTIF u 45 Stat Membru tar-RID.

                     (4)

                        Id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi, ĠU L 260, 30.9.2008, p. 13.

                     (5)

                        Ftehim Ewropew dwar it-Trasport Internazzjonali ta’ Oġġetti Perikolużi bit-Triq, konkluż f’Ġinevra fit-30 ta’ Settembru 1957.

                     (6)

                        Ftehim Ewropew dwar it-Trasport Internazzjonali ta’ Oġġetti Perikolużi fuq Passaġġi tal-Ilma Interni, konkluż f’Ġinevra fis-26 ta’ Mejju 2000.

                     (7)

                        Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafu 61 sa 64.

                     (8)
                  1
                        Id-Deċiżjoni tal-Kunsill 2013/103 tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999, ĠU L 51, 23.2.2013, p. 1.

                     (9)
                  2
                        Id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi, ĠU L 260, 30.9.2008, p. 13.

    ---documentbreak---

               IL-KUMMISSJONI EWROPEA
            Brussell, 26.2.2020
            COM(2020) 71 final
            ANNESS
            ta’
            Deċiżjoni tal-Kunsill
            li tistabbilixxi l-pożizzjoni li għandha tittieħed f’isem l-Unjoni matul is-56 sessjoni tal-Kumitat ta’ Esperti dwar it-Trasport ta’ Oġġetti Perikolużi tal-Organizzazzjoni Intergovernattiva għat-Trasport Internazzjonali bil-Ferrovija fir-rigward ta’ ċerti emendi tal-Appendiċi C tal-Konvenzjoni dwar it-Trasport Internazzjonali bil-Ferrovija

               ANNESS

                        Proposta

                        Dokument ta’ referenza

                        Kwistjoni

                        Kummenti

                        Il-pożizzjoni tal-UE

                        1.

                        OTIF/RID/CE/GTP/2019/6

                        Testi konsolidati adottati mil-Laqgħa Konġunta tal-2018 u tal-2019 u mill-Grupp ta’ Ħidma Permanenti tal-Kumitat ta’ Esperti tar-RID f’Novembru 2018

                        Kunsens tekniku fil-Grupp ta’ Ħidma Permanenti tal-OTIF biex jiġi adottat it-test kif emendat

                        Qbil mal-emendi kif riveduti fil-Grupp ta’ Ħidma Permanenti

                        2.

                        Idem

                        Emendi pendenti li jeħtieġu aktar analiżi mill-Grupp ta’ Ħidma Permanenti

                        -

                        -

                        3.

                        Idem

                        Dawk li qed jappellaw għal fehma komuni mil-Laqgħa Konġunta tal-UNECE-OTIF

                        Jeħtieġ li jiġi ffaċilitat trasport multimodali effiċjenti

                        Qbil mal-emendi kif irrakkomandati mil-Laqgħa Konġunta

                        4.

                        OTIF/RID/CE/GTP/2019/8

                        Aġġornament ta’ dispożizzjonijiet tranżitorji

                        Kunsens tekniku fil-Grupp ta’ Ħidma Permanenti tal-OTIF biex jiġi adottat it-test kif emendat

                        Qbil mal-emendi kif riveduti mill-Grupp ta’ Ħidma Permanenti

                        5.

                        OTIF/RID/CE/GTP/2019/10

                        Is-107 sessjoni tal-WP.15 (Ġinevra, 11-15 ta’ Novembru 2019)

                        Kunsens tekniku fil-Grupp ta’ Ħidma Permanenti tal-OTIF biex jiġi adottat it-test kif emendat

                        Qbil mal-emendi kif riveduti mill-Grupp ta’ Ħidma Permanenti

                        6.

                        OTIF/RID/CE/GTP/2019/ INF.4 + INF.10 + INF.12

                        Ir-reżistenza għal-istress tal-vaguni b’tankijiet skont ir-RID 6.8.2.1.2

                        Kunsens tekniku fil-Grupp ta’ Ħidma Permanenti tal-OTIF biex jiġi adottat it-test kif emendat

                        Qbil mal-emendi kif riveduti mill-Grupp ta’ Ħidma Permanenti


               IL-KUMMISSJONI EWROPEA
            Brussell, 11.3.2019
            COM(2019) 131 final
            2019/0073(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li għandha tittieħed f'isem l-Unjoni fil-Kumitat Amministrattiv stabbilit mill-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR
                  1
                (“il-Konvenzjoni TIR”) b’rabta mal-adozzjoni prevista tal-emendi li jikkonċernaw l-assoċjazzjonijiet TIR u l-uffiċċji doganali involuti fl-operazzjonijiet TIR.

               2.Kuntest tal-proposta

               2.1.Il-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               Il-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR tal-14 ta’ Novembru 1975 (il-Konvenzjoni TIR”) għandha l-għan li tiffaċilita t-trasport internazzjonali ta’ oġġetti minn uffiċċji doganali tat-tluq lejn uffiċċji doganali tad-destinazzjoni u mill-pajjiżi kollha meħtieġa. Il-Konvenzjoni TIR daħlet fis-seħħ fl-1978. Minn Jannar 2019, hemm 76 parti għall-Konvenzjoni, li jinkludu 75 stat u l-Unjoni Ewropea. L-Unjoni Ewropea ilha parti għall-Konvenzjoni TIR
                  2
                mill-20 ta’ Ġunju 1983. L-Istati Membri kollha huma partijiet għall-Konvenzjoni TIR.

               2.2.Il-Kumitat Amministrattiv

               Il-Kumitat Amministrattiv qed jaġixxi fi ħdan il-qafas tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR. Ir-rwol tal-Kumitat Amministrattiv huwa li jikkunsidra u jadotta l-emendi għall-Konvenzjoni TIR. Issir votazzjoni rigward il-proposti u kull Stat, li huwa parti u jkun irrappreżentat f'sessjoni tal-Kumitat Amministrattiv, għandu vot wieħed. L-Unjoni għandha kompetenza esklussiva fil-qasam tad-dwana rregolata mill-Konvenzjoni TIR. Madankollu, l-Unjoni, bħala organizzazzjoni internazzjonali, ma għandhiex drittijiet tal-vot. L-Istati Membri kollha huma partijiet bi drittijiet tal-vot.

               L-emendi tal-Konvenzjoni TIR jiġu adottati b'maġġoranza ta’ żewġ terzi tal-partijiet preżenti u li jivvotaw. Biex tittieħed deċiżjoni, huwa meħtieġ kworum ta' mhux inqas minn terz tal-Istati li huma partijiet.

               2.3.L-att previst tal-Kumitat Amministrattiv

               Il-Kumitat Amministrattiv se jiltaqa’ fl-2019 fid-dati li ġejjin: is-7 ta' Frar u s-17 ta’ Ottubru. F’waħda mil-laqgħat tiegħu, jew matul sessjoni eċċezzjonali, il-Kumitat Amministrattiv għandu jieħu deċiżjoni dwar l-adozzjoni tal-emendi proposti għall-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR (“l-att previst”).

               L-iskop tal-att previst huwa li: (i) jiċċara liema awtoritajiet jistgħu jawtorizzaw lill-assoċjazzjoni(jiet) biex taġixxi/jaġixxu bħala garanti; (ii) iżid l-għadd ta’ uffiċċji doganali tat-tluq u/jew tad-destinazzjoni, li jistgħu jkunu involuti f’operazzjoni ta’ trasport TIR; u (iii) jirrikjedi l-pubblikazzjoni ta’ informazzjoni dwar il-limitazzjonijiet fuq l-għadd ta’ uffiċċji doganali tat-tluq u/jew tad-destinazzjoni disponibbli li jkunu nfetħu għal operazzjonijiet TIR.

               L-att previst se jsir vinkolanti għall-partijiet f’konformità mal-Artikoli 59 u 60 tal-Konvenzjoni TIR. L-Artikolu 59 jikkonċerna emendi għall-korp ewlieni tal-Konvenzjoni TIR u jipprevedi: “Ħlief kif inhu pprovdut fl-Artikolu 60, kwalunkwe emenda proposta li ġiet ikkomunikata skont il-paragrafu preċedenti għandha tidħol fis-seħħ rigward il-Partijiet Kontraenti kollha tliet xhur wara l-iskadenza ta’ perjodu ta’ 12-il xahar wara d-data ta’ komunikazzjoni tal-emenda proposta, fejn matul dan il-perjodu ma tkun ġiet ikkomunikata l-ebda oġġezzjoni għall-emenda proposta lis-Segretarju Ġenerali tan-Nazzjonjiet Uniti minn Stat li huwa Parti Kontraenti. Jekk, skont il-paragrafu 3 ta’ dan l-Artikolu, tkun ġiet ikkomunikata oġezzjoni għall-emenda proposta għandu jitqies li l-emenda ma ġietx aċċettata u m’għandu jkollha l-ebda effett.”

               L-Artikolu 60 jikkonċerna emendi tal-Annessi tal-Konvenzjoni TIR u jipprevedi: “Kwalunkwe emenda proposta għall-Annessi 1, 2, 3, 4, 5, 6, 7, 8, 9 u 10 meqjusa skont l-Artikolu 59(1) u (2) għandha tidħol fis-seħħ f’data li għandha tkun iddeterminata mill-Kumitat Amministrattiv fi żmien l-adozzjoni tagħha, sakemm b’data preċedenti ddeterminata mill-Kumitat Amministrattiv fl-istess żmien, wieħed minn kull ħames Stati li huma Partijiet Kontraenti jew ħamsa mill-Istati li huma Partijiet Kontraenti, liema numru huwa l-iżgħar, jinnotifikaw lis-Segretarju Ġenerali tan-Nazzjonijiet Uniti bl-oġġezzjoni tagħhom għall-emenda. Id-determinazzjoni mill-Kumitat Amministrattiv tad-dati li jissemmew f’dan il-paragrafu għandha tkun b’maġġoranza ta’ żewġ terzi ta’ dawk preżenti u li jivvotaw.”.

               3.Il-pożizzjoni li għandha tittieħed f’isem l-Unjoni

               L-Unjoni taqsam l-objettivi tal-emendi proposti tal-Konvenzjoni TIR u n-Noti ta’ Spjegazzjoni tagħha. B’mod partikolari, l-Unjoni tappoġġja l-kjarifika fir-rigward ta’ liema awtoritajiet huma kompetenti biex jawtorizzaw assoċjazzjonijiet garanti; iż-żieda fl-għadd ta’ uffiċċji doganali involuti f’operazzjoni TIR; u r-rekwiżit li l-informazzjoni dwar il-limitazzjonijiet fuq l-għadd ta’ uffiċċji doganali tat-tluq u/jew tad-destinazzjoni disponibbli li jkunu nfetħu għal operazzjonijiet TIR issir disponibbli għall-pubbliku.

               B’mod aktar speċifiku, il-proposta għal emenda tal-Artikolu 6, il-paragrafu 1 tal-Konvenzjoni TIR biex il-kelma “Kull” tiġi sostitwita b’“L-awtoritajiet doganali jew awtoritajiet kompetenti oħra ta’” hija bbażata fuq talba mill-Federazzjoni Russa biex jiġi rifless il-fatt li minħabba l-arranġamenti amministrattivi differenti li jeżistu f’diversi Partijiet Kontraenti, l-awtorità kompetenti li għandha tawtorizza assoċjazzjoni garanti tista’ ma tkunx dejjem l-amministrazzjoni doganali. Il-kliem propost huwa soluzzjoni ta’ kompromess peress li diversi Partijiet Kontraenti, inkluża l-Unjoni Ewropea, esprimew tħassib dwar il-proposta inizjali li jitħassar għalkollox it-terminu “awtoritajiet doganali”, minħabba r-rekwiżiti tal-leġiżlazzjoni nazzjonali jew internazzjonali. L-emenda proposta twessa’ l-kamp ta’ applikazzjoni tad-dispożizzjoni biex tiġi pprovduta l-flessibbiltà meħtieġa.

               Il-proposta għal emenda tal-Artikolu 18, il-linja 3 tal-Konvenzjoni TIR biex il-kelma “erbgħa” tiġi sostitwita b’“tmienja” u jiżdied paragrafu ġdid “L-awtoritajiet doganali jistgħu jillimitaw l-għadd massimu ta’ uffiċċji doganali ta' tluq (jew ta' destinazzjoni) fit-territorju tagħhom għal inqas minn sebgħa iżda mhux inqas minn tlieta” hija emenda ewlenija. Billi tirdoppja l-għadd ta’ Uffiċċji Doganali li jistgħu jkunu involuti f’operazzjoni TIR, l-emenda proposta ssaħħaħ il-kompetittività tas-sistema TIR u tipprovdi faċilitazzjoni notevoli għall-industrija tat-trasport. Fl-istess waqt, abbażi ta’ proposta mill-Federazzjoni Russa, tinżamm il-possibbiltà li l-Partijiet Kontraenti jillimitaw l-għadd ta’ uffiċċji doganali involuti fit-territorju tagħhom, sabiex jiġu evitati riskji potenzjali għall-baġit tal-Istat tagħhom. Din l-emenda proposta jenħtieġ li titqies flimkien man-Nota ta’ Spjegazzjoni ġdida tal-Artikolu 18.

               Il-proposta għal Nota ta’ Spjegazzjoni ġdida tal-Artikolu 18 tal-Konvenzjoni TIR ġiet elaborata mill-Bord Eżekuttiv tat-TIR (li ngħata mandat mill-Kumitat Amministrattiv). Din għandha l-għan li tikkomplementa l-emenda proposta tal-Artikolu 18, li tippermetti lill-Partijiet ikollhom għadd inqas ta’ uffiċċji doganali tat-tluq u jew tad-destinazzjoni fit-territorju tagħhom. In-Nota ta’ Spjegazzjoni l-ġdida proposta tirrikjedi li jekk, f’Parti, l-awtoritajiet doganali jillimitaw l-għadd massimu ta’ uffiċċji doganali tat-tluq (jew tad-destinazzjoni) fit-territorju tagħhom, din l-informazzjoni trid tkun disponibbli wkoll għall-pubbliku u tiġi pprovduta wkoll lill-Bord Eżekuttiv tat-TIR. Dan il-mekkaniżmu jevita diffikultajiet legali u loġistiċi għall-industrija tat-trasport f’każ ta’ dawn il-limitazzjonijiet.

               Il-proposta għal emenda tan-Nota ta’ Spjegazzjoni tal-Artikolu 6, il-paragrafu 2 tal-Konvenzjoni TIR li l-kelmiet “pajjiż jistgħu japprovaw” jiġu sostitwiti b’“Parti Kontraenti jistgħu jawtorizzaw” għandha l-għan li żżid il-koerenza tat-test u hija ta’ natura teknika.

               L-emenda proposta tal-Anness 9, il-Parti I, il-paragrafu 1 tal-Konvenzjoni TIR, li tissostitwixxi l-kelmiet “Partijiet Kontraenti” b’“L-awtoritajiet doganali jew awtoritajiet kompetenti oħra ta’ Parti Kontraenti” għandha l-għan li twessa’ l-kamp ta’ applikazzjoni tad-dispożizzjoni biex tiġi pprovduta aktar flessibbiltà, fid-dawl tal-arranġamenti amministrattivi differenti li jeżistu f’diversi partijiet. Bl-istess mod bħall-emenda tal-Artikolu 6, il-paragrafu 1 deskritta hawn fuq, din l-emenda proposta hija bbażata fuq proposta mill-Federazzjoni Russa. Bħala tali, il-proposta twessa’ l-kamp ta’ applikazzjoni tad-dispożizzjoni biex tiġi pprovduta l-flessibbiltà meħtieġa.

               Saru konsultazzjonijiet dwar l-emendi proposti mal-Istati Membri fi ħdan il-Grupp ta’ Esperti Doganali għat-TIR (koordinazzjoni ta’ Ġinevra). Saru aktar konsultazzjonijiet matul is-sessjonijiet tal-Grupp ta’ Ħidma dwar Kwistjonijiet Doganali li Jaffettwaw it-Trasport tal-Kummissjoni Ekonomika għall-Ewropa tan-Nazzjonijiet Uniti (UNECE).

               Il-koordinazzjoni interna, kif ukoll id-diskussjonijiet konġunti mal-Istati Membri fil-qafas ta’ Grupp ta’ Esperti Doganali għat-TIR, urew b’mod ċar li m’hemm l-ebda oppożizzjoni għall-emendi proposti.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  3
               .

               4.1.2.Applikazzjoni għall-każ preżenti

               Il-Kumitat Amministrattiv huwa korp stabbilit permezz ta’ ftehim, jiġifieri l-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR.

               L-att li l-Kumitat Amministrattiv huwa mitlub jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikoli 59 u 60 tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR.

               L-att previst ma jissupplimentax jew ma jemendax il-qafas istituzzjonali tal-Konvenzjoni TIR.

               Għalhekk, il-bażi ġuridika proċedurali tad-Deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għalhekk il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ li tkun l-Artikolu 207 tat-TFUE, flimkien mal-Artikolu 218(9) tat-TFUE.

               5.Il-pubblikazzjoni tal-att previst

               Peress li l-att tal-Kumitat Amministrattiv se jemenda l-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR u l-Annessi tagħha, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2019/0073 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR tal-14 ta’ Novembru 1975 (“il-Konvenzjoni TIR”) ġiet approvata f’isem il-Komunità Ekonomika Ewropea bir-Regolament tal-Kunsill (KEE) Nru 2112/78
                  4
                u daħlet fis-seħħ fil-Komunità fl-20 ta’ Ġunju 1983
                  5
               .

               (2)Skont l-Artikoli 59 u 60 tal-Konvenzjoni TIR, il-Kumitat Amministrattiv jista’ jadotta emendi b'maġġoranza ta’ żewġ terzi tal-Partijiet Kontraenti preżenti u li jivvotaw.

               (3)Il-Kumitat Amministrattiv, matul sessjoni straordinarja li se ssir f’Ġunju 2019, għandu jadotta diversi emendi tal-Konvenzjoni TIR u tal-Annessi tagħha.

               (4)Ikun xieraq li tiġi stabbilita l-pożizzjoni li għandha tittieħed f'isem l-Unjoni fil-Kumitat Amministrattiv, peress li l-emendi se jkunu vinkolanti fuq l-Unjoni.

               (5)Sabiex jiġu riflessi l-arranġamenti amministrattivi differenti li jeżistu fid-diversi Partijiet Kontraenti, huwa meħtieġ jitwessa’ l-kamp ta’ applikazzjoni tal-atturi skont l-Artikolu 6 tal-Konvenzjoni TIR, tan-Nota ta’ Spjegazzjoni korrispondenti, u tal-Anness 9 tal-Konvenzjoni TIR, sabiex awtoritajiet oħrajn għajr l-awtoritajiet doganali jkunu jistgħu jawtorizzaw assoċjazzjoni biex taġixxi bħala garanti għall-persuni li jużaw il-proċedura TIR.

               (6)Sabiex tiġi ffaċilitata l-applikazzjoni tal-Konvenzjoni TIR permezz tal-katina loġistika u tittejjeb il-kompetittività tat-trasport internazzjonali kkonċernat mill-Konvenzjoni TIR, huwa meħtieġ li jiġi emendat l-Artikolu 18 biex jiżdied l-għadd ta’ uffiċċji doganali li jistgħu jkunu involuti f’operazzjoni TIR. Fl-istess waqt, tiġi pprovduta l-possibbiltà biex l-awtoritajiet doganali ta’ Parti Kontraenti jillimitaw l-għadd ta’ uffiċċji doganali li jistgħu jkunu involuti f’operazzjoni TIR fit-territorju tagħha, sakemm dawn jinformaw lill-pubbliku u lill-Bord Eżekuttiv tat-TIR dwar dawn il-limitazzjonijiet,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fid-disgħa u sittin jew fis-sebgħin sessjoni tal-Kumitat Amministrattiv għandha tkun ibbażata fuq l-abbozzi ta’ emendi mehmuża ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        TIR tfisser “Transports Internationaux Routiers” jew “Trasporti Internazzjonali bit-Triq”.

                     (2)

                        Ir-Regolament tal-Kunsill (KEE) Nru 2112/78 tal-25 ta’ Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta' oġġetti taħt il-carnets TIR (Konvenzjoni TIR) tal-14 ta’ Novembru 1975 f’Ġinevra ĠU L 252/1.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi 61 sa 64.

                     (4)

                        Ir-Regolament tal-Kunsill (KEE) Nru 2112/78 tal-25 ta' Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta' oġġetti taħt il-carnets TIR (Konvenzjoni TIR) tal-14 ta' Novembru 1975 f'Ġinevra (ĠU L 252, 14.9.1978, p. 1).

                     (5)

                        ĠU L 31, 2.2.1983, p. 13.

    ---documentbreak---

               IL-KUMMISSJONI EWROPEA
            Brussell, 11.3.2019
            COM(2019) 131 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               ANNESS 1

               Emendi tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR (il-Konvenzjoni TIR tal-1975)

               I Emendi tal-parti prinċipali tal-Konvenzjoni TIR, soġġetti għall-proċedura ta’ emenda tal-Artikolu 59:

               L-Artikolu 6, il-paragrafu 1

               Kull tiġi sostitwita b’L-awtoritajiet doganali jew awtoritajiet kompetenti oħra ta’

               L-Artikolu 18, il-linja 3

               Erbgħa tiġi sostitwita bi tmienja

               Jiżdied paragrafu ġdid li jaqra L-awtoritajiet doganali jistgħu jillimitaw l-għadd massimu ta’ uffiċċji doganali ta’ tluq (jew ta’ destinazzjoni) fit-territorju tagħhom għal inqas minn sebgħa iżda mhux inqas minn tlieta.

               II Emendi tal-Annessi tal-Konvenzjoni TIR, soġġetti għall-proċedura ta’ emenda tal-Artikolu 60:

               L-Anness 6, in-Nota ta’ Spjegazzjoni tal-Artikolu 6, il-paragrafu 2

               Pajjiż jistgħu japprovaw tiġi sostitwita b’Parti Kontraenti jistgħu jawtorizzaw

               L-Anness 6, in-Nota ta’ Spjegazzjoni l-ġdida tal-Artikolu 18

               0.18.3 Il-Partijiet Kontraenti għandhom jagħmlu l-informazzjoni dwar dawn il-limitazzjonijiet disponibbli għall-pubbliku u jinfurmaw lill-Bord Eżekuttiv TIR, inkluż permezz tal-użu xieraq tal-applikazzjonijiet elettroniċi żviluppati għal dan il-għan mis-Segretarju TIR taħt is-superviżjoni tal-Bord Eżekuttiv TIR.

               L-Anness 9, il-Parti I, il-paragrafu 1

               Partijiet Kontraenti tiġi sostitwita b’L-awtoritajiet doganali jew awtoritajiet kompetenti oħra ta’ Parti Kontraenti


               IL-KUMMISSJONI EWROPEA
            Brussell, 18.3.2019
            COM(2019) 139 final
            2019/0080(NLE)
            Proposta għal
            DEĊIŻJONI TAL-KUNSILL
            dwar l-allokazzjoni ta’ fondi diżimpenjati minn proġetti taħt l-għaxar Fond Ewropew għall-Iżvilupp għall-fini tar-riforniment tal-Faċilità għall-Paċi fl-Afrika

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Il-Faċilità għall-Paċi fl-Afrika (FPA) ġiet stabbilita għall-ewwel darba fl-2003 fil-qafas tal-Ftehim ta’ Cotonou
                  1
                u hija ffinanzjata mill-Fond Ewropew għall-Iżvilupp (FEŻ), li ma jaqax fil-baġit ġenerali tal-Unjoni. Il-FPA sar wieħed mill-istrumenti ewlenin għall-implimentazzjoni tal-kooperazzjoni Afrika-UE dwar il-paċi u s-sigurtà.

               Fl-ambitu tal-11-il FEŻ ta’ bħalissa, ġie inizjalment allokat l-ammont ta’ EUR 750 miljun lill-FPA għall-perjodu 2014-2020. Dan l-ammont, li kien ibbażat fuq l-impenji tal-FPA fl-ambitu tal-għaxar FEŻ, naqas milli jqis biżżejjed iż-żieda f’daqqa tal-volum finanzjarju tal-FPA wara l-2012, li kompliet sal-2015, meta l-Kummissjoni poġġiet limitu fuq il-finanzjament tagħha għal Operazzjonijiet ta’ Appoġġ għall-Paċi (OAP) ta’ 80 % tar-rata tan-NU ta’ dak iż-żmien għal salarji mħallsa lit-truppi u lill-pulizija stazzjonati fil-qafas tal-OAP immexxija mill-Afrika. L-introduzzjoni ta’ dan il-limitu massimu wassal għal stabbilizzazzjoni, iżda mhux għal tnaqqis tal-iżborżi tal-FPA, billi l-iffrankar li seħħ bis-saħħa tal-introduzzjoni tal-limitu massimu fuq il-kontribuzzjonijiet tal-FPA għas-salarji ġie kkontrobilanċjat b’żieda fl-għadd kumplessiv ta’ OAP iffinanzjati. B’konsegwenza ta’ hekk, id-domandi għall-finanzjament mill-FPA f’qasir żmien kienu aktar mill-ammont disponibbli. Il-FPA, sa issa, kellha riforniment tliet darbiet għal total ta’ EUR 835 miljun: żewġ rifornimenti ta’ EUR 150 miljun kull wieħed (deċiżi fl-24 ta’ Settembru 2015
                  2
                u t-2 ta’ Awwissu 2016
                  3
               , rispettivament) għall-Programm ta’ Azzjoni 2014-2016, u t-tielet riforniment ta’ EUR 535 miljun (deċiż ukoll fit-2 ta’ Awwissu 2016
                  4
               ) biex jiffinanzja l-Programm ta’ Azzjoni 2017-2018.  Iż-żieda fid-domandi seħħet b’mod partikolari minħabba l-issoktar tal-finanzjament għal operazzjonijiet eżistenti (il-Missjoni tal-Unjoni Afrikana fis-Somalja - AMISOM), kif ukoll it-twaqqif ta’ OAP ġodda (il-Missjoni tal-Komunità Ekonomika tal-Istati tal-Afrika tal-Punent fil-Guinea-Bissau - ECOMIB, it-Task Force Konġunta Multinazzjonali kontra Boko Haram - MNJTF, il-Forza Konġunta G5 Sahel). Fl-ambitu tal-11-il FEŻ, il-FPA sa issa impenjat total ta’ EUR 1 627,3 miljun
                  5
               . Dan l-ammont huwa konsiderevolment akbar mill-impenji skont FEŻ preċedenti, li juri l-impenn akbar tal-finanzjament mill-FEŻ għall-paċi u s-sigurtà.

               Id-deċiżjoni tal-COREPER tal-10 ta’ Mejju 2016 dwar ir-riforniment tal-FPA ddeterminat ir-riżorsi disponibbli għall-FPA sa tmiem l-2018, iżda ma koprietx ir-rekwiżiti finanzjarji għall-aħħar sentejn tal-11-il FEŻ, li jikkorrispondu għall-Programm ta’ Azzjoni tal-FPA 2019-2020. Ir-riżorsi għall-perjodu 2019-2020 għandhom ikunu kapaċi jirreaġixxu għall-ħtiġijiet kontinwi tal-Unjoni Afrikana u tal-organizzazzjonijiet reġjonali Afrikani biex jiġu indirizzati l-kriżijiet tas-sigurtà li għaddejjin bħalissa u dawk emerġenti fl-Afrika. Il-prevedibbiltà u s-sostenibbiltà tal-finanzjament tal-FPA jridu jiġu żgurati. Il-ħtiġijiet finanzjarji tal-FPA sa tmiem l-2020 bħalissa huma stmati għal EUR 814 860 000.

               L-għan ta’ dan l-abbozz ta’ proposta għal deċiżjoni tal-Kunsill huwa li tinkiseb l-awtorizzazzjoni tal-Kunsill biex jintużaw fondi diżimpenjati mill-għaxar FEŻ għar-riforniment tal-FPA b’ammont addizzjonali sa EUR 445 860 000, li minnhom EUR 431 000 000 se jikkontribwixxu għall-finanzjament tal-ħtiġijiet tal-FPA sa tmiem l-2020 u EUR 14 860 000 se jkopru nefqa ta’ appoġġ imġarrba mill-Kummissjoni. Dawn il-fondi se jintużaw bl-applikazzjoni tal-koeffiċjent tal-kontribuzzjonijiet
                  6
                tal-Istati Membri tal-għaxar FEŻ. Biex dawn il-fondi jiġu kkumplimentati mir-riżerva tal-prestazzjoni (“réserve non-mobilisable”), se jiġu mmobilizzati fondi addizzjonali għall-FPA mir-riservi tal-Programmi Indikattivi Nazzjonali / Programmi Indikattivi Reġjonali (NIP/RIP) tal-11-il FEŻ (EUR 369 000 000).

               •Konsistenza mad-dispożizzjonijiet ta’ politika eżistenti fil-qasam tal-politika

                  L-Istrateġija Globali tal-UE
                     7
                   tiddefinixxi l-paċi u s-sigurtà bħala wieħed mill-interessi fundamentali tal-UE, u tkompli billi tiddikjara li s-sigurtà fl-Ewropa hija marbuta bil-qawwa mal-paċi fir-reġjun tal-viċinat u tal-madwar. Il-Kunsens Ewropew għall-Iżvilupp imġedded
                     8
                  , adottat fl-2017, jistabbilixxi l-“paċi” bħala wieħed mill-ħames oqsma ta’ fokus u jafferma mill-ġdid l-impenn tal-UE għal ordni globali abbażi tar-regoli, bil-multilateraliżmu fil-qalba tagħha.

                  Il-FPA huwa wieħed mill-istrumenti ewlenin għall-implimentazzjoni tal-kooperazzjoni Afrika-UE dwar il-paċi u s-sigurtà fl-ambitu tal-Istrateġija Konġunta Afrika-UE adottata f’Lisbona fl-2007. Fir-raba’ Summit Afrika-UE fl-2014, il-paċi u s-sigurtà ġew ikkonfermati bħala wieħed mill-ħames oqsma ta’ prijorità għall-implimentazzjoni tal-Istrateġija Konġunta. Fil-ħames Summit Unjoni Afrikana-UE f’Novembru 2017, il-mexxejja qablu dwar erba’ prijoritajiet strateġiċi komuni għall-perjodu li jwassal għas-Summit li jmiss, li waħda minnhom hija “It-tisħiħ tar-reżiljenza, tal-paċi, tas-sigurtà u tal-governanza”. Abbażi tal-Kunsens Ewropew Ġdid Għall-Iżvilupp li jfakkar ir-rabta bejn is-sigurtà u l-iżvilupp u tal-Istrateġija Globali tal-UE li tisħaq dwar il-bżonn għal approċċ integrat vis-à-vis il-kunflitti, il-kooperazzjoni fil-qasam tal-paċi u s-sigurtà tibqa’ għalhekk fil-qalba tas-sħubija bejn l-Afrika u l-UE. Huwa f’dan il-kuntest li l-Kummissjoni Ewropea u l-Kummissjoni tal-Unjoni Afrikana ffirmaw, fit-23 ta’ Mejju 2018, Memorandum ta’ Qbil dwar il-Paċi, is-Sigurtà u l-Governanza, li jipprovdi qafas għal kooperazzjoni msaħħa UA-UE biex jindirizza l-isfidi li jirrigwardaw il-paċi u s-sigurtà.

                  Din il-proposta, billi tagħti lok biex jitkomplew l-attivitajiet tal-FPA sal-2020, se tikkontribwixxi biex isservi l-Għanijiet ta’ Żvilupp Sostenibbli (SDG), b’mod partikolari l-SDG Nru 16 li “jiġu promossi soċjetajiet paċifiċi u inklużivi għall-iżvilupp sostenibbli, jingħata aċċess għall-ġustizzja lil kulħadd u jinbnew istituzzjonijiet effettivi, responsabbli u inklużivi fil-livelli kollha”.

                  L-FPA normalment tiġi ffinanzjata mill-pakkett Intra-AKP tal-FEŻ. L-attivitajiet iffinanzjati mill-fondi addizzjonali allokati għall-FPA mir-riżerva tal-prestazzjoni (“réserve non-mobilisable”) se jibqgħu konformi mal-għanijiet ġenerali u speċifiċi tal-FPA stipulati fl-istrateġija Intra-AKP
                     9
                  .

                  Il-fondi addizzjonali se jintużaw f’konformità mar-regoli u l-proċeduri applikabbli għall-11-il FEŻ. Il-programmazzjoni ta’ dawn il-fondi se tiġi stabbilita mill-Programm ta’ Azzjoni FPA li jmiss għall-2019-2020 li jeħtieġ l-approvazzjoni tal-COREPER qabel ma jiġi adottat mill-Kummissjoni, kif previst mill-Artikolu 15(b) tar-Regolament ta’ Implimentazzjoni tal-11-il FEŻ
                     10
                  .

               •Konsistenza ma’ politiki oħra tal-Unjoni

                  Mhux applikabbli

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  L-Artikolu 1(4) tal-Ftehim Intern tal-11-il FEŻ
                     11
                  .

                  L-Artikolu 1(4) tal-Ftehim Intern tal-11-il FEŻ jirrikjedi li l-Kunsill jadotta d-deċiżjoni tiegħu b’unanimità.

               •Sussidjarjetà (għall-kompetenza mhux esklużiva)

                  Mhux applikabbli

                     Il-FEŻ huwa stabbilit minn ftehim intern bejn ir-rappreżentanti tal-Istati Membri u jipprevedi l-possibbiltà li jintużaw fondi diżimpenjati, jekk ikun dan jinqabel mill-Kunsill
                     12
                  .

               •Proporzjonalità

                  Il-proposta u b’mod partikolari l-ammonti proposti huma bbażati fuq analiżi komprensiva mis-servizzi tal-Kummissjoni u mis-SEAE. Il-proposta hija bbażata wkoll fuq is-suppożizzjoni li sħab oħra se jikkontribwixxu għall-isforzi finanzjarji, inkluż li l-Istati Membri tal-Unjoni Afrikana se jissodisfaw gradwalment l-impenn li ħadu matul is-Summit tal-Unjoni Afrikana ta’ Ġunju 2015 f’Johannesburg, fl-Afrika t’Isfel, li jagħtu kontribuzzjoni ta’ 25 % lill-OAP sal-2020; u li donaturi oħra, inklużi n-NU, se jikkontribwixxu wkoll. Barra minn hekk, l-Istati Membri tal-UE għandhom il-possibbiltà li jgħaddu l-kontribuzzjonijiet volontarji mill-FPA.

               F’Lulju 2016, l-UA adottat deċiżjoni biex timplimenta imposta ta’ 0,2 % fuq l-importazzjonijiet eliġibbli biex tiffinanzja l-Unjoni Afrikana. L-iskop tad-deċiżjoni huwa li tipprovdi finanzjament affidabbli u prevedibbli għall-paċi u s-sigurtà fil-kontinent permezz tal-Fond għall-Paċi tal-Unjoni Afrikana. L-implimentazzjoni tal-miżuri prattiċi u tal-leġiżlazzjoni li hemm bżonn qed timxi ’l quddiem, anki jekk b’ritmi differenti fost l-Istati Membri tal-UA.

               •Għażla tal-istrument

               Il-FEŻ huwa l-uniku sors ta’ finanzjament tal-FPA fil-livell tal-UE. Minħabba l-limitazzjonijiet ġuridiċi, l-istrumenti eżistenti tal-UE ffinanzjati mill-baġit ġenerali tal-Unjoni ma jistgħux jintużaw għal operazzjonijiet b’implikazzjonijiet militari jew ta’ difiża jew għall-appoġġ ta’ benefiċjarji militari għal skopijiet għajr dawk ta’ bini tal-kapaċità b’sostenn għall-iżvilupp u ta’ sigurtà għall-iżvilupp.

               F’konformità mal-Artikolu 1(4) tal-Ftehim Intern bejn ir-Rappreżentanti tal-gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta’ għajnuna mill-Unjoni Ewropea taħt il-Qafas Finanzjarju Pluriennali għall-perjodu mill-2014 sal-2020, skont il-Ftehim ta’ Sħubija AKP-UE, u dwar l-allokazzjoni ta’ assistenza finanzjarja għall-pajjiżi u territorji extra-Ewropej li għalihom tapplika r-Raba’ Parti tat-Trattat dwar il-Funzjonament tal-Unjoni Ewropea, il-Kunsill jiddeċiedi dwar proposta tal-Kummissjoni.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post / kontrolli tal-idoneità tal-leġiżlazzjoni eżistenti

                  Mhux applikabbli

               •Konsultazzjonijiet mal-partijiet ikkonċernati

                  Mhux applikabbli

               •Ġbir u użu tal-għarfien espert

                  Mhux applikabbli

               •Valutazzjoni tal-impatt

                  Mhux applikabbli

               •Idoneità regolatorja u simplifikazzjoni

                  Mhux applikabbli

               •Drittijiet fundamentali

               It-tisħiħ tad-dimensjoni tad-Drittijiet tal-Bniedem tal-prevenzjoni tal-kunflitti, tal-ġestjoni tal-kriżijiet u tal-proċessi ta’ wara l-kunflitt huwa wieħed mill-oqsma ewlenin ta’ kooperazzjoni fl-ambitu tal-qasam prijoritarju “Paċi u Sigurtà” tal-Istrateġija Konġunta Afrika-UE (JAES). Il-Memorandum ta’ Qbil dwar il-Paċi, is-Sigurtà u l-Governanza bejn l-UA u l-UE ffirmat f’Mejju 2018 jenfasizza ulterjorment iċ-ċentralità tad-Drittijiet tal-Bniedem, inkluża l-ġlieda kontra l-vjolenza abbażi tal-ġeneru marbuta mal-kunflitti, għall-kisba tal-paċi u s-sigurtà fil-kontinent Afrikan.

               Fl-ambitu tal-Programm ta’ Azzjoni tal-FPA 2019-2020, se tingħata attenzjoni partikolari għad-dimensjoni tal-ġeneru u tad-Drittijiet tal-Bniedem tal-azzjonijiet rilevanti kollha. Se jingħata appoġġ lill-UA u lil atturi rilevanti oħra biex jiġi stabbilit qafas ta’ konformità kontinentali tad-Drittijiet tal-Bniedem u tad-dritt umanitarju internazzjonali, applikabbli għall-OAP kollha mmexxija mill-Afrika.

               4.IMPLIKAZZJONIJIET GĦALL-BAĠIT

                  Mhux applikabbli

                  Il-FEŻ mhuwiex parti mill-baġit tal-UE.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  L-arranġamenti ta’ monitoraġġ, evalwazzjoni u rappurtar huma dawk applikabbli għall-11-il FEŻ u dawk previsti fil-Programmi ta’ Azzjoni multiannwali rilevanti. Huma inklużi wkoll miżuri addizzjonali rilevanti fl-Aide-mémoire dwar il-miżuri biex tissaħħaħ il-Kummissjoni tal-Unjoni Afrikana, iffirmat bejn il-Kummissjoni Ewropea u l-Kummissjoni tal-Unjoni Afrikana fil-15 ta’ April 2016 u emendati fl-24 ta’ Mejju 2017, li għandhom jiġu rrispettati mill-Kummissjoni tal-Unjoni Afrikana fl-implimentazzjoni tal-FEŻ fil-ġestjoni indiretta.

               •Dokumenti ta’ spjegazzjoni (għad-Direttivi)

                  Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

                  Il-paragrafu (1) tal-Artikolu 1 tal-proposta jipprevedi li fondi diżimpenjati sa ammont massimu ta’ EUR 445 860 000 minn proġetti fl-ambitu tal-għaxar FEŻ jiġu allokati għall-finijiet tar-riforniment tal-FPA biex jiġu indirizzati l-bżonnijiet finanzjarji stmati tal-Programm ta’ Azzjoni tal-FPA 2019-2020.

                  Il-paragrafu (2) tal-Artikolu 1 jipprevedi li massimu ta’ EUR 14 860 000 tal-ammont taħt il-paragrafu (1) jiġu allokati lill-Kummissjoni għan-nefqa ta’ appoġġ. Dan jiġi kkalkulat billi jintuża l-istess proporzjon (3,45 %) bħal dak previst għall-ġestjoni tal-fondi tal-11-il FEŻ fl-Artikolu 1(2)(a) tal-Ftehim Intern tal-11-il FEŻ.

                  Il-paragrafu (3) tal-Artikolu 1 jipprevedi li jkunu applikabbli r-regoli tal-11-il FEŻ (Implimentazzjoni u Regolamenti Finanzjarji
                     13
                  ).

                  L-Artikolu 2 jipprevedi d-data tad-dħul fis-seħħ tad-deċiżjoni.

               2019/0080 (NLE)

               Proposta għal

               DEĊIŻJONI TAL-KUNSILL

               dwar l-allokazzjoni ta’ fondi diżimpenjati minn proġetti taħt l-għaxar Fond Ewropew għall-Iżvilupp għall-fini tar-riforniment tal-Faċilità għall-Paċi fl-Afrika

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea,

               Wara li kkunsidra l-Ftehim Intern bejn ir-Rappreżentanti tal-gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta’ għajnuna mill-Unjoni Ewropea taħt il-Qafas Finanzjarju Pluriennali għall-perjodu mill-2014 sal-2020, skont il-Ftehim ta’ Sħubija AKP-UE, u dwar l-allokazzjoni ta’ assistenza finanzjarja għall-pajjiżi u territorji extra-Ewropej li għalihom tapplika r-Raba’ Parti tat-Trattat dwar il-Funzjonament tal-Unjoni Ewropea
                  14
               , u b’mod partikolari l-Artikolu 1(4) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fl-ambitu tal-11-il FEŻ, l-UE sa issa impenjat total ta’ EUR 1 627,3 miljun għall-Faċilità għall-Paċi fl-Afrika (FPA) biex tipprovdi appoġġ finanzjarju għar-reazzjonijiet tal-Unjoni Afrikana għal kriżijiet tas-sigurtà li għaddejjin bħalissa u dawk emerġenti fl-Afrika. Dan l-impenn favur il-paċi u s-sigurtà fil-kontinent Afrikan jenħtieġ li jitkompla għall-perjodu 2019-2020.

               (2)Il-ħtiġijiet tal-FPA għall-perjodu 2019-2020 huma stmati għal EUR 814 860 000.

               (3)Hemm lok biex jintużaw il-fondi diżimpenjati minn proġetti fl-ambitu tal-għaxar FEŻ sabiex il-finanzjament tal-FPA jiġi żgurat sa tmiem l-2020.

               (4)Jenħtieġ li dawn il-fondi addizzjonali jiffinanzjaw l-attivitajiet tal-FPA, inkluż l-appoġġ għall-operazzjonalizzazzjoni tal-Arkitettura Afrikana għall-Paċi u s-Sigurtà, l-appoġġ għall-inizjattivi mmirati għall-prevenzjoni u l-ġestjoni tal-kunflitt vjolenti f’każ ta’ ħtiġijiet urġenti u imprevisti f’sitwazzjonijiet ta’ kriżi (Mekkaniżmu ta’ Reazzjoni Bikrija), u appoġġ għall-Operazzjonijiet ta’ Appoġġ għall-Paċi mmexxija mill-Afrika, u jkopru n-nefqa ta’ appoġġ ta’ appoġġ mġarrba mill-Kummissjoni.

               (5)Jenħtieġ li dawn il-fondi jintużaw f’konformità mal-programm ta’ azzjoni multiannwali rilevanti tal-FPA u mar-regoli u l-proċeduri applikabbli għall-11-il FEŻ, kif stabbilit fir-Regolament tal-Kunsill (UE) 2015/322 tat-2 ta’ Marzu 2015 dwar l-implimentazzjoni tal-11-il Fond Ewropew għall-Iżvilupp,
                  15
                u r-Regolament tal-Kunsill (UE) 2018/1877 tas-26 ta’ Novembru 2018 dwar ir-regolament finanzjarju applikabbli għall-11-il Fond Ewropew għall-Iżvilupp
                  16
               .

               ADOTTA DIN ID-DEĊIŻJONI:

               Artikolu 1

               Għandu jiġi allokat ammont sa massimu ta’ EUR 445 860 000 mill-fondi diżimpenjati minn proġetti fl-ambitu tal-għaxar Fond Ewropew għall-Iżvilupp (FEŻ) għall-fini tar-riforniment tal-FPA għall-perjodu 2019-2020.

               Minn dan l-ammont, sa massimu ta’ EUR 14 860 000 għandhom jiġu allokati għan-nefqa ta’ appoġġ imġarrba mill-Kummissjoni.

               Dawn il-fondi għandhom jintużaw f’konformità mar-regoli u l-proċeduri applikabbli għall-11-il FEŻ.

               Artikolu 2

               Din id-Deċiżjoni tidħol fis-seħħ fil-jum wara dak tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Il-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, minn banda waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000.

                     (2)

                        Id-Deċiżjoni tal-Kummissjoni C(2015) 8627 tas-7 ta’ Diċembru 2015.

                     (3)

                        Id-Deċiżjoni tal-Kummissjoni C(2016) 7258 tas-17 ta’ Novembru 2016.

                     (4)

                        Id-Deċiżjoni tal-Kummissjoni C(2017) 2579 tas-27 ta’ April 2017 kif emendata bid-Deċiżjoni tal-Kummissjoni C(2018) 1258 tat-23 ta’ Frar 2018.

                     (5)

                        Dan l-ammont jinkludi EUR 16,5 miljun f’kontribuzzjonijiet volontarji li saru minn diversi Stati Membri.

                     (6)

                        Dan ma jikkostitwixxix preċedent fir-rigward tal-użu potenzjali fil-futur tal-fondi diżimpenjati minn FEŻ preċedenti, li tibqa’ deċiżjoni li għandha tittieħed mill-Istati Membri skont il-każ, f’konformità mal-Artikolu 55 tar-Regolament tal-Kunsill (UE) 2018/1877 tas-26 ta’ Novembru 2018 dwar ir-regolament finanzjarju applikabbli għall-11-il Fond Ewropew għall-Iżvilupp.

                     (7)

                        Viżjoni Kondiviża, Azzjoni Komuni: Ewropa aktar b’saħħitha. Strateġija Globali għall-Politika Estera u ta’ Sigurtà tal-Unjoni Ewropea, Ġunju 2016.

                     (8)

                        Dikjarazzjoni konġunta mill-Kunsill u r-rappreżentanti tal-gvernijiet tal-Istati Membri mlaqqgħin fil-Kunsill, il-Parlament Ewropew u l-Kummissjoni (2017/C 210/01): Il-Kunsens Ewropew Ġdid Għall-Iżvilupp - “Id-Dinja Tagħna, Id-Dinjità Tagħna, Il-Futur Tagħna”, is-7 ta’ Ġunju 2017.

                     (9)

                        Id-Deċiżjoni tal-Kummissjoni C(2015) 7766 tat-13 ta’ Novembru 2015 dwar l-adozzjoni tad-Dokument ta’ Strateġija 2014-2020 u l-Programm Indikattiv għall-kooperazzjoni Intra-AKP bejn l-Unjoni Ewropea u l-Grupp ta’ Stati AKP.

                     (10)

                        Ir-Regolament tal-Kunsill (UE) 2015/322 tat-2 ta’ Marzu 2015.

                     (11)

                        Ftehim Intern bejn ir-Rappreżentanti tal-gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta’ għajnuna mill-Unjoni Ewropea taħt il-Qafas Finanzjarju Pluriennali għall-perjodu mill-2014 sal-2020, skont il-Ftehim ta’ Sħubija AKP-UE, u dwar l-allokazzjoni ta’ assistenza finanzjarja għall-pajjiżi u territorji extra-Ewropej li għalihom tapplika r-Raba’ Parti tat-Trattat dwar il-Funzjonament tal-Unjoni Ewropea (ĠU L 210, 6.8.2013, p. 1).

                     (12)

                        L-Artikolu 1(4) tal-Ftehim Intern tal-11-il FEŻ u l-Artikolu 55 tar-Regolament tal-Kunsill (UE) 2018/1877 tas-26 ta’ Novembru 2018 dwar ir-regolament finanzjarju applikabbli għall-11-il Fond Ewropew għall-Iżvilupp.

                     (13)

                        Ir-Regolament tal-Kunsill (UE) 2015/322 tat-2 ta’ Marzu 2015 dwar l-implimentazzjoni tal-11-il Fond Ewropew għall-Iżvilupp u r-Regolament tal-Kunsill (UE) 2018/1877 tas-26 ta’ Novembru 2018 dwar ir-regolament finanzjarju applikabbli għall-11-il Fond Ewropew għall-Iżvilupp.

                     (14)

                        ĠU L 210, 6.8.2013, p. 1.

                     (15)

                        ĠU L 58, 3.3.2015, p. 1-16.

                     (16)

                        ĠU L 307, 3.12.2018, p. 1-21.